24 dood, 80 beseer in motorbom-aanval | Maroela Media
Shosholoza Meyl-bedrywighede opgeskort, vakbond 'stomgslaan'
Minstens 24 mense is dood en meer as 80 beseer toe 'n bom Vrydag by 'n mark in Parachinar, Pakistan, ontplof het.
Die ontploffing het voor 'n moskee in dié stad in die Kurram-gebied naby die Afganistan-grens plaasgevind. Sajjad Hussain Turi, 'n parlementslid, het gesê die aanvallers het 'n motorbom gebruik.
Jamatul Ahrar, 'n splintergroep van die Pakistanse Taliban, het verantwoordelikheid vir die aanval aanvaar.
Turi, 'n inwoner van Parachinar, het aan die nuusagentskap DPA gesê dit is verbasend dat 'n motor vol plofstof die streng veiligheidsmaatreëls in die stad kon ontduik.
In Januarie is 25 mense in 'n soortgelyke aanval in die sentrale gedeelte van die stad dood.
Ghayur Hussain, 'n ooggetuie, het gesê die ontploffing het teen ongeveer 10:30 plaasgevind toe baie mense op pad na die moskee was om te bid. Omliggende geboue en verskeie winkels is deur die ontploffing beskadig en die mark is gesluit. Volgens Hussain het 'n groot groep mense later betoog uit protes teen veiligheidsmagte wat nie die aanval verhoed het nie.
Kurram is een van sewe semi-outonome liggame van die federaal geadministreerde stamgbiede (Fata) in noord-westelike Pakistan. Die gebied was voorheen 'n Taliban-vesting. Die Pakistanse weermag poog sedert 2008 om militante uit die gebied te kry.